Author: Janiš Marián
Last saved by: Valenčík Ivan
Company: MZ SR

Vysvetlivky pre vyplnenie výkazu MZ SR o príjmoch a výdavkoch zdravotnej poisťovne, ktorý sa predkladá v zmysle § 11 ods. 1 písm. d) zákona č. 581/2004 Z. z.

Zdravotná poisťovňa je povinná v zmysle § 11 ods. 1 písm. d) zákona č. 581/2004 Z. z. predkladať Ministerstvu zdravotníctva SR, Ministerstvu financií SR a Úradu pre dohľad nad zdravotnou starostlivosťou údaje o prijatom poistnom, príjmoch, výdavkoch a hospodárení zdravotnej poisťovne za predchádzajúci kalendárny mesiac a údaje o očakávanej skutočnosti v prijatom poistnom, príjmoch, výdavkoch a hospodárení zdravotnej poisťovne ku koncu kalendárneho roka mesačne do 25. dňa v kalendárnom mesiaci; formu, vzory výkazov a štruktúru výkazov poskytovaných údajov v elektronickej podobe zverejňuje ministerstvo zdravotníctva na svojom webovom sídle.
Vzor výkazu v editovateľnej podobe (MS Excel) je zverejnený na stránke MZ SR.
Zdravotné poisťovne predkladajú výkaz v elektronickej podobe v editovateľnom formáte vždy do 25. dňa v kalendárnom mesiaci na adresu vykazy_poist@health.gov.sk
Prvé predloženie výkazu zdravotné poisťovne zabezpečia do 25. 11. 2016 s údajmi za mesiac október 2016.
Výkazy sa vypĺňajú v mene euro.

Výkazy sa vypĺňajú za predchádzajúci mesiac podľa skutočných výsledkov hospodárenia zdravotnej poisťovne a k poslednému dňu kalendárneho roka ako kvalifikovaný odhad zdravotnej poisťovne – očakávaná skutočnosť ku koncu obdobia. 
Ak zdravotná poisťovňa eviduje v sledovanom období  iné príjmy, resp. iné výdavky, ktoré nie je možné zaradiť v rámci výkazu a ktoré ovplyvnia výsledný stav na bankovom účte, uvádzajú sa v položke 27 – Iné príjmy, resp. v položke 53 – Iné výdavky, pričom zároveň zdravotná poisťovňa uvedie v osobitnom komentári k výkazu popis týchto príjmov, resp. výdavkov.
Osobitný komentár k výkazu zdravotná poisťovňa predkladá aj vtedy, ak po vyplnení výkazu neplatia súčtové vzorce, uvedené vo vzore. V komentári popíše a vysvetlí rozdiel.

Vysvetlivky k jednotlivým položkám výkazu:

1 - Stav na bankových účtoch k 31. 12. predchádzajúceho roka (počiatočný stav) – uvádza sa stav na bankových účtoch k 31. 12. predchádzajúceho roka.
2 – Daňové príjmy – uvádza sa úhrn príjmov z poistného, sankcií a súvisiacich príjmov v členení podľa jednotlivých platiteľov poistného a druhu (preddavky, ročné zúčtovanie...). Na detailné rozčlenenie sú použité položky 3 až 16.
13 a 14 – Mesačné a ročné prerozdeľovanie – uvádza sa úhrn príjmov z prídelu z mesačného alebo ročného prerozdeľovania. Ak je zdravotná poisťovňa povinná uhradiť záväzok do prerozdeľovania, vyjadrí sa táto skutočnosť záporným číslom.
17 – Nedaňové príjmy – uvádza sa úhrn nedaňových príjmov zdravotnej poisťovne, v podrobnom členení podľa položiek 18 až 24.
25 – Granty a transfery – uvádza sa úhrn prijatých grantov a transferov v danom období, pričom osobitne je potrebné vyčleniť transfery zo štátneho rozpočtu.
27 – Iné príjmy – uvádza sa úhrn iných príjmov, ktoré nie je možné zaradiť do položiek, uvedených vyššie a ktoré ovplyvňujú výšku zostatku na bankových účtoch zdravotnej poisťovne. Ak je hodnota tejto položky nenulová, zdravotná poisťovňa zároveň predkladá osobitný komentár k výkazu, v ktorom je popísaný tento príjem, jeho druh a štruktúra.
28 – Príjmy celkom – uvádza sa úhrn príjmov zdravotnej poisťovne v danom období.
29 - Výdavky - úhrada poskytovanej zdravotnej starostlivosti – uvádza sa celkový úhrn výdavkov na zdravotnú starostlivosť v danom období. Tieto výdavky sa následne podrobne rozčlenia podľa položiek 30 až 41. Členenie je v súlade s § 7 ods. 1 zákona č. 576/2004 Z. z.
42 – Výdavky na prevádzkové činnosti – uvádza sa celkový úhrn výdavkov na prevádzkové činnosti zdravotnej poisťovne v danom období. Tieto výdavky sa následne podrobne rozčlenia podľa položiek 43 až 46.
47 – Kapitálové výdavky – uvádza sa úhrn kapitálových výdavkov zdravotnej poisťovne. Zahŕňa výdavky na obstaranie hmotného a nehmotného majetku, vrátane výdavkov súvisiacich s obstaraním tohto majetku v zmysle zákona o dani z príjmov. Osobitne sa vyčleňujú výdavky na obstaranie kapitálových aktív.
49 – 51 – Uvádza sa výška uhradených príspevkov na činnosť jednotlivých subjektov, ktoré má zdravotná poisťovňa zákonnú povinnosť uhrádzať.
52 - Výdavky z transakcií s finančnými aktívami a pasívami  - uvádzajú sa výdavky, súvisiace so splácaním úverov, pôžičky, návratnej finančnej výpomoci, účasti na majetku a ostatné výdavkové operácie.
53 – Iné výdavky – uvádza sa úhrn iných výdavkov, ktoré nie je možné zaradiť do položiek, uvedených vyššie a ktoré ovplyvňujú výšku zostatku na bankových účtoch zdravotnej poisťovne. Ak je hodnota tejto položky nenulová, zdravotná poisťovňa zároveň predkladá osobitný komentár k výkazu, v ktorom je popísaný tento výdavok, jeho druh a štruktúra.
54 – Výdavky celkom – uvádza sa úhrn výdavkov zdravotnej poisťovne v danom období.
55 – Celkový prebytok / schodok – uvádza sa rozdiel medzi príjmami a výdavkami v danom období.
56 – Stav  na bankových účtoch ku koncu obdobia – uvádza sa stav na bankových účtoch k poslednému dňu obdobia. Stav by mal zodpovedať stavu na bankových účtoch na začiatku obdobia, zvýšeného o príjmy v danom období a zníženého o výdavky v danom období.
57 – Pohľadávky – uvádza sa celková výška pohľadávok zdravotnej poisťovne z účtovnej evidencie.
58 – Záväzky – uvádza sa celková výška záväzkov zdravotnej poisťovne z účtovnej evidencie.